**INFORMACIJE VEZANE UZ UPIS U PRVI RAZRED OSNOVNE ŠKOLE**

**ZA ŠKOLSKU GODINU 2018./2019.**

Sukladno Pravilniku o postupku utvrđivanja psihofizičkog stanja djeteta, učenika te sastavu stručnoga povjerenstva ("Narodne novine" broj 67/2014.) **djeca rođena od 01. travnja 2011. do 31. ožujka 2012. godine obvezna su pristupiti upisu u prvi razred osnovne škole** prema upisnim područjima za svaku osnovnu školu, a prema prijavljenom mjestu prebivališta odnosno boravišta djeteta.

**Prijave djeteta za upis provodit će se od 22. do 26. siječnja 2018. godine u osnovnim školama najbližim mjestu prebivališta/boravišta.**

Postupak utvrđivanja psihofizičkoga stanja djece radi **upisa u prvi razred osnovne škole provodi se u razdoblju od 31. ožujka do 15. lipnja** tekuće godine.

Iznimno od navedenog roka, **djeca s već utvrđenim teškoćama u razvoju trebaju pristupiti utvrđivanju psihofizičkog stanja radi upisa u prvi razred osnovne škole u vremenu od 01. veljače do 15. travnja tekuće godine** kako bi im se pravovremeno odredila programska i profesionalna potpora.

U slučaju da dijete ne može pristupiti utvrđivanju psihofizičkoga stanja u vremenu koje je utvrđeno rasporedom pregleda, roditelj odnosno skrbnik/ca je dužan do 30. svibnja tekuće godine o tome obavijestiti stručno povjerenstvo škole kojoj dijete pripada prema upisnom području, koje će utvrditi drugo odgovarajuće vrijeme.

Roditelj odnosno skrbnik/ca može upisati dijete u školu kojoj ne pripada po upisnom području ako to ne izaziva povećanje broja razrednih odjela, odnosno ako upisuje dijete u školu koja izvodi alternativne, međunarodne te programe na jeziku i pismu nacionalnih manjina, ili se upisuje u školu kojoj je osnivač druga pravna ili fizička osoba. Upisom djece iz drugih upisnih područja ne smije se narušiti optimalan ustroj rada škole i ne smije se onemogućiti upis obveznicima koji pripadaju upisnom području škole.

Roditelj odnosno skrbnik/ca može Uredu podnijeti **zahtjev za uvrštenje djeteta u popis školskih obveznika** za upis u I. razred osnovne škole rođenog od 01. travnja 2012. do 31. prosinca 2012. godine radi utvrđivanja mogućnosti **prijevremenog upisa** u I. razred osnovne škole. („Obrazac –zahtjev“). **Zahtjev se podnosi najkasnije do 31. ožujka 2018. godine.**

Roditelj odnosno skrbnik/ca može Uredu podnijeti zahtjev za **privremeno oslobađanje** obveze upisa u I. razred osnovne škole.(„Obrazac – zahtjev“)

**Sve dodatne informacije možete potražiti u osnovnoj školi prema upisnom području ili kod nadležnog školskog liječnika u zdravstvenoj ustanovi ("školskom dispanzeru“).**

 **PRIJEVREMENI UPIS DJETETA U I. RAZRED OSNOVNE ŠKOLE**

Roditelj odnosno skrbnik/ca djeteta rođenog od **01. travnja 2012. godine do 31. prosinca 2012. godine** može **najkasnije do 31. ožujka 2018.** podnijeti **zahtjev za uvrštenje djeteta u popis školskih obveznika** za upis u I. razred osnovne škole pismenim putem ili osobno Uredu državne uprave u Primorsko-goranskoj županiji, Služba za društvene djelatnosti, Rijeka, Riva 10, ili Ispostavama Ureda državne uprave u Primorsko-goranskoj županiji prema mjestu stanovanja.

Uz obrazloženi zahtjev roditelj/staratelj prilaže:

* presliku rodnog lista djeteta,
* presliku osobne iskaznice roditelja, ili potvrdu o promjeni mjesta prebivališta odnosno boravišta,
* mišljenje stručnog tima predškolske ustanove o psihofizičkom stanju djeteta ako je dijete bilo uključeno u predškolski program.

Ured državne uprave donosi rješenje o prijevremenom upisu u prvi razred osnovne škole za pojedino dijete na temelju mišljenja stručnog povjerenstva za utvrđivanje psihofizičkog stanja djeteta Ureda.

Po primitku rješenja kojim se odobrava prijevremeni upis u prvi razred osnovne škole roditelj odnosno skrbnik/ca upisuje dijete u školu prema upisnom području prema istim uvjetima kao i školski obveznici.

Postupak utvrđivanja psihofizičkoga stanja djece radi upisa u prvi razred osnovne škole provodi se u razdoblju od 31. ožujka do 15. lipnja tekuće godine.

Za sve informacije možete se obratiti putem telefona 354-448 ili 354-452 ili putem e-mail-a meri.varga@udu-pgz.hr ili antonia.bakic@udu-pgz.hr

Obrazac zahtjeva može se preuzeti na linku [www.udu-pgz.hr](http://www.udu-pgz.hr) - Obavijesti

**PRIVREMENO OSLOBAĐANJE OBVEZE UPISA U I. RAZRED OSNOVNE ŠKOLE**

Roditelj odnosno skrbnik/ca djeteta može **podnijeti zahtjev za privremeno oslobađanje** obveze upisa u I. razred osnovne škole**.**

Roditelj odnosno skrbnik/ca djeteta kojemu je zdravlje teško oštećeno ili sa višestrukim teškoćama u razvoju odnosno koji je po posebnim propisima stekao pravo na status roditelja njegovatelja ili je dijete, s obzirom na vrstu, stupanj i težinu oštećenja steklo pravo na skrb izvan vlastite obitelji radi osposobljavanja na samozbrinjavanje u domu socijalne skrbi ili pravo na pomoć i njegu u kući, u okviru kojeg se osigurava pružanje usluga psihosocijalne pomoći može podnijeti zahtjev za **privremeno oslobađanje obveze upisa u I. razred osnovne škole.**

Zahtjev se podnosi pismenim putem ili osobno Uredu državne uprave u Primorsko-goranskoj županiji, Služba za društvene djelatnosti, Rijeka, Riva 10, ili Ispostavama Ureda državne u primorsko-goranskoj županiji prema mjestu prebivališta odnosno boravišta.

Uz zahtjev roditelj prilaže:

* presliku rodnog lista djeteta,
* presliku osobne iskaznice roditelja, ili potvrde o promjeni mjesta prebivališta odnosno boravišta,
* medicinsku dokumentaciju o zdravstvenom i razvojnom stanju djeteta te nalaz, odnosno mišljenje jedinstvenog tijela vještačenja,
* rješenje o stjecanju prava na status roditelja njegovatelja, pravo na skrb u domu socijalne skrbi ili pravo na pomoć i njegu u kući, u sklopu kojeg se osigurava pružanje usluga psihosocijalne pomoći.

Ured donosi rješenje o privremenom oslobađanju od obveze upisa u prvi razred osnovne škole na temelju prijedloga stručnog povjerenstva Ureda na razdoblje od jedne školske godine ili dulje, sukladno nalazu i mišljenju jedinstvenog tijela vještačenja.

**Prijave djeteta za upis provodit će se od 22. do 26. siječnja 2018. godine u osnovnim školama najbližim mjestu prebivališta/boravišta.**

Postupak utvrđivanja psihofizičkoga stanja djece radi upisa u prvi razred osnovne škole provodi se u razdoblju od 31. ožujka do 15. lipnja tekuće godine.

Djeca s već utvrđenim teškoćama u razvoju trebaju pristupiti utvrđivanju psihofizičkog stanja radi upisa u prvi razred osnovne škole u vremenu **od 01. veljače do 15. travnja 2018.** kako bi im se pravovremeno odredila programska i profesionalna potpora.

Za sve informacije možete se obratiti putem telefona 354-448 ili 354-452 ili putem e-mail-a meri.varga@udu-pgz.hr ili antonia.bakic@udu-pgz.hr .

Obrazac zahtjeva može se preuzeti na linku [www.udu-pgz.hr](http://www.udu-pgz.hr) - Obavijesti